arnastofnun/IGC-2024 huggingface dataset:
„Aumingjunum“ fjölgar

Fyrir hálfri öld hafði Garðabær markvissa íbúastefnu. Þar skyldu engar blokkir vera, aðeins lóðir fyrir stórt einbýli eða raðhús. Markmiðið var tvíþætt. Menn vildu helzt fá kjósendur Sjálfstæðisflokksins á miðjum aldrei. Sem minnst af „aumingjum“, það er öryrkjum, gamalmennum og ungum eignaleysingjum. Slíkt fólk kostar peninga. Því var bezt að hafa það í Reykjavík. Lengi gekk þetta upp, en svo fór að bresta á með elliárum eins og víðar. Á fimmtán árum þrefaldaðist fjöldi „aumingja“ í Garðabæ. Bæjarstjórnin horfir nú upp á að þurfa eins og aðrar að taka til hendinni í velferðinni. Það var sko alls ekki meiningin.
Davíð er allra verstur

Bjarni Ben er bófi og Sigmundur Davíð er bjáni. Hafa sýnt, að þeir eru ófærir um að reka íslenzka ríkið. Þeir eru í neðsta klassa með Ólafi Ragnari, sem hékk utan í útrásarvíkingum og miðaldagreifum. Enginn þeirra stenzt þó samanburð við Davíð Oddsson. Sem forsætisráðherra innleiddi hann ranglátt og mannfjandsamlegt þjóðfélag. Sem seðlabankastjóri var hann með hreinu óráði og hélt sig klófesta 620 milljarða lán frá Pútín. Sem ritstjóri Moggans fer hann með furðulegusta skáldskap um menn og málefni. Minni sögur fara af honum sem skrifstofustjóra Sjúkrasamlags Reykjavíkur. Betur hefði hann verið áfram í því pilsfaldastarfi.
Gölluð fjölmenning

Andstæðingar fjölmenningar fara ekki með tómt bull. Reynslan á Norðurlöndum er tvíbent. Sum hverfi verða gettó, þar sem ekki gilda landslög, heldur sharia eða mafia. Tilgangslaust er að lemja höfðinu við stein og hrista síðan haus yfir uppgangi öfgaflokka á Norðurlöndum. Fólk hefur þar séð fjölmenninguna og líkar miður það, sem það sér. Sumir hælisleitendur koma úr ólíkum menningarheimi og neita að laga sig að aðstæðum í nýju landi. Einföld staðreynd, augljós hverjum, sem sjá vill. Efasemdarfólk hræðist aukinn flóttastraum. Flykkist til flokka, sem vilja loka landamærum. Eindregin fjölmenningarstefna er ávísun á vandræði.
Heimta rafbyssur

Enn eru ofbeldishneigðir lögreglumenn að heimta rafbyssur. Fremstur fer þar í flokki formaður sambands lögreglumanna, sem ítrekað ver misþyrmingar löggunnar. Þar á meðal ofbeldi, sem náðist á myndskeið og lögreglumaður var dæmdur fyrir. Snorri Magnússon hefur, ásamt Vilhjálmi Árnasyni þingmanni, setið fund með Rick Smith, forstjóra Taser, sem framleiðir byssurnar. Þær eru mest notaðar í fræga ofbeldisríkinu, Bandaríkjunum. Þar hafa þær drepið 245 manns, samkvæmt tölum Amnesty. Til dæmis hjartveika og aðra þá, sem eru líkamlega veikir fyrir. Allur þorri annarra fórnardýra skaddast af völdum byssanna. Betra er, að löggur læri að umgangast fólk. Um ofbeldistækið má fræðast í

WIKIPEDIA.
Séríslenzkir pólitíkusar

Norðan Grikklands og Ítalíu í Evrópu þekkist varla, að pólitíkusar geti ruglað þindarlaust út í eitt. Nema á Íslandi, þar sem við höfum Ólaf Ragnar og Sigmund Davíð og ýmsa fleiri. Í öðrum löndum kryfja fjölmiðlar jafnóðum bull, sem kynni að vella upp úr pólitíkusum. Leita að vitrænu samhengi í því. Þar mundu aldrei þrífast pólitíkusar á borð við Ólaf Ragnar og Sigmund Davíð, sem ná ekki máli. Þeir yrðu bara svældir út sem almenn aðhlátursefni. En hér gerir þjóðin sér að góðu að hossa veruleikafirrtum bjánum og bófum í kosningum. Fjölmiðlar eru hér hrygglausir og fjöldi kjósendur undarlega gefinn fyrir að afneita veruleikanum.
Bókstafstrú er fyndin

Einkennileg er sú hugmynd, að sum költ megi vera stikkfrí gegn gagnrýni. Bókstafstrú er svo fyndin, að ekki er annað hægt en að gera grín að henni. Þar leynist líka ýmis hætta, sem þarf að vara við. Nú á dögum er mest um költ hjá róttækum múslimum, en finnst líka hjá róttækum kristnum, einkum vestanhafs. Meginstraumur kristni í Evrópu lætur háð og glens ekki raska ró sinni. Enda er lítið orðið um bókstafstrú á þeim slóðum og það er gott. Trú er eins og hvert annað prívatmál, sem getur ekki bannað gagnrýni af neinu tagi. Fyndið er að bera fyrir sig rétti til að velja að móðgast, vernduðum af dómstólum og hræsni.
Sálufélagar forseta vors

Í

STUNDINNI er upplýst, að í nýbirtum leyniskjölum stjórnvalda í Sádi-Arabíu sé Íslands getið að nokkru. Wikileaks hefur birt þessi skjöl. Þar kemur fram hið eilífa nudd Ólafs Ragnars Grímssonar utan í miðaldagreifana á Arabíuskaga. Jafnast á við dálæti hans á einræðisgreifum í Moskvu og Peking. Á fundi Ólafs Ragnars með Ibrahim S. I. Alibrahim sendiherra var samið um 130 milljón króna framlag Sáda til byggingar mosku róttækra wahabíta í Reykjavík. Forseti okkar hefur ítrekað reynt að koma á nánum samskiptum við verstu einræðisgreifa heims. Um leið hefur hann lýst frati á ágæta nágranna okkar í lýðræðisríkjum Evrópu.
Endalausir ferðaþættir

Ferðaþættir Dennis Callan og Rick Steves eru beztu, sem ég finn á netinu. Ekki fullkomnir, en betri en sjálfhverfir nútímaþættir, þar sem ég-um-mig-frá-mér-til-mín skyggir á útsýnið. Steves er með 50 klukkutíma og Callan með 250 tíma. Hef skoðað þetta allt og hafði raunar séð flest áður í raunheimi. Til viðbótar eru svo ótal ferðaþættir annarra um einstök atriði. Til dæmis um Uffizi-safnið í Flórens og jafnvel um einstök málverk á safninu. Útkoman er sú, að mig langar ekki lengur til að ferðast í hremmingum flugvéla og flugstöðva. Þægilegra er að sitja kyrr á sama stað heima í hægindastólnum og samt að vera að ferðast.
Stórhýsamartröðin

Byggingar stórhýsa ofan í of þröngan miðbæ hafa ítrekað orðið að martröð. Hús Verzlunarbankans eyðilagði Lækjargötu, Morgunblaðshöllin eyðilagði Ingólfstorg, marmarabíslag eyðilagði Landsbankahúsið, gamla Landspítalanum var raðnauðgað með nýjum húsum, hverju með sínu snitti. Svo komu skrímsli við Borgartún og verst er Höfðatorg, sem veldur hættulegum stormi á hverjum vetri. Þar er að rísa hótelskrímsli við hliðina. Og nú er búið að semja um hótel við Hörpu, án þess að vitað sé um útlitið, annað en að það skyggir blessunarlega á svörtu Hörpu. Víða erlendis fá gamlir miðbæir að halda sér, það hefur gefizt bezt.
Smáðir Windows-ingar

Frá upphafi almenningstölva og fram undir aldamót töldu flestir tölvumenn, að Microsoft væri málið. En mér varð strax ljóst, að Apple var málið og reyndist hafa rétt fyrir mér. Windows-menn liggja smáðir hjá garði, gott á ykkur, en Apple sigraði heiminn með Mac, iPad og iPhone. Nýir keppendur komu á borð við Linux, Android, Google og Amazon. Svo að framtíðin er enn opin. Eitt er þó ljóst, að þar er hvorki rúm fyrir Microsoft né Windows. Ég notaði Apple fyrir daga Mac (Apple II) og nota nú öll gervin, Mac, iPad og iPhone. Hef úr þessu ekki áhyggjur af að þurfa að skipta um tölvuskoðun. Svo lengi mun ég ekki lifa.
Tólfsporakerfi bófanna:

Bófarnir sparka í láglaunafólk, aldraða og öryrkja.

Bófarnir rústa Landspítalnum til að einkavæða heilsuna.

Bófarnir einkavæða almannaeignir til vina og ættingja.

Bófarnir gera ungu fólki ókleift að kaupa eða leigja íbúð.

Bófarnir taka verkfallsréttinn af láglaunafólki.

Bófarnir takmarka greiðslugetu langskólagenginna.

Bófarnir hafa í forgangi að lækka gjöld á auðgreifana.

Bófarnir láta bankana okra í skjóli einokunar.

Bófarnir láta bónusana blómstra í bönkunum.

Bófarnir taka aukið vald til að skipa dómara.

Bófarnir svara ekki ítrekuðum spurningum fjölmiðla.

Bófarnir kaupa upp fjölmiðla, sem eru með múður.
Pakkið fer á Hraunið

Tilgangur laga og réttar er að halda alþýðunni í skefjum. Fyrir að stela vodka-flösku á veitingahúsi ferðu á Hraunið í þrjá mánuði. Fyrir að stela þér til matar í tvígang á 10-11 ferðu á Hraunið í fimm mánuði. Hvorugt er á skilorði. Hins vegar er hvítflibbi, sem stelur milljörðum af banka, sagður hafa stundað „innherjasvik“. Hann situr þrjá mánuði í samfélagsþjónustu með vinum sínum á lögfræðistofunni Lex. Sá er munurinn á hvítflibbaglæpum yfirstéttarinnar og nytjastuldi aumingjanna. Yfirstéttin nýtur verndar laga og dómstóla, en pakkið fer beint á Hraunið. Ísland í dag, þar sem pamfílarnir eru aðalbófarnir.
Fyrirmynd mannkyns

Þegar nokkrir dagar eru liðnir frá 17. júní, er auðveldara að meta hina algeru firringu forsætisráðherra. Gjáin er óbrúanleg milli þessa silfurskeiðungs og alþýðunnar handan Kínamúrs lögreglunnar. Austurvöllur er orðinn táknmynd gjár, sem ekki verður brúuð á kjörtímabili illa innrættra bófa og bjána. Aldrei hafa andverðleikar yfirstéttarinnar verið eins sýnilegir og þennan 17. júní. Í huga Sigmundar Davíðs ríkir frábært ríkidæmi fátæklinga, frábært jafnrétti kvenna, frábær jöfnuður undirstétta. Í huga hans er andverðleikastéttin stærst, bezt og frægust í heimi, fyrirmynd mannkynsins alls. Hvergi snertir hann veruleikann.
Hrun heimsveldis

Bandaríkin nutu þrjátíu ára sigurgöngu gegnum tvær heimsstyrjaldir, þegar þau gerðust heimsins eina heimsveldi. Síðan lágu þau fimmtán ár á lárviðarsveigum. Megnuðu aðeins jafntefli við geðsjúklingana í Norður-Kóreu. Var upphafið að endalokunum, sem hafa verið sýnileg í hálfa öld. Birtust fyrst í ósigrinum í Víetnam og síðan í ósigrum víða um heim. Latneska Ameríka gerðist þeim mótdræg eftir byltingu Kissinger í Chile. Stríð töpuðust í Miðausturlöndum gegn Íran, Afganistan og Írak. Stríðið fyrir grænu vori múslima tapaðist líka, verst í Sýrlandi. Þar veit enginn lengur, hver styður hvern til hvers, hvað snýr upp eða niður.
Hið Íslenzka Þjóðvarðlið

Slysist Sigmundur Davíð til að lesa fréttir af fylgi Framsóknar í könnunum, sér hann tölur á borð við 8,5% og 8,6%. Hann þarf því að grípa til örþrifaráða. Útlendingahatur er efst á blaði, hefur fleytt æstum þjóðrembuflokkum í stjórnir Noregs, Finnlands og Danmerkur. Leið til viðbótar er eina hugmyndin, sem Guðni „bakviðeldavélina“ fékk á sínum ráðherraferli. Ráð er fyrir Sigmund að stofna Hið Íslenzka Þjóðvarðlið. Yrði skipað hestvönu fólki í ofurskrautlegum búningum á baki vel hirtra hesta. Sigmundur mundi hanna búningana. Varðliðið yrði notað við þjóðrembdar hræsnishátíðir, á dýrðarfundum SDG og BB í Hörpu og til að ganga fram af erlendum tignargestum.
„1984“ er komið aftur

Líklega árið 1954 náði ég í skáldsöguna „

1984 “ eftir George Orwell í þýðingu Thorolfs Smith og Hersteins Pálssonar. Sagan hafði sterk áhrif á mig, stuðlaði að miðlægri hugsun. Varð frábitinn „ newspeak “ hvers kyns isma og Sovétríkjunum, sem voru helzta fyrirmynd hryllingsheims Orwells. Síðan hef ég verið frábitinn ídeólógíum. Bókin hefur lengi verið uppseld og kemur núna út í nýrri þýðingu Þórdísar Bachmann, sem mér virðist ágæt. Vonandi kemst ungt fólk í tæri við þá bók, sem er til þess fallin að slá á hugsjónakerfi. Leiða ætíð til ills. Nú er „ newspeak “ úr „ 1984 “ aftur á uppleið, að minnsta kosti hjá ríkisstjórn okkar.
Tími farísea liðinn

Píratar eru ekki bara í hæstum hæðum samkvæmt nýjustu könnun MMR, heldur bæta þeir við sig. Komnir með meira fylgi en samanlagðir flokkar ríkisstjórnarinnar. Píratar með 34%, Sjálfstæðis með 21% og hinir flokkarnir með 11% hver. Ég efast um, að þetta raskist í náinni framtíð og alls ekki vegna hávaðans við 17. júní fínimannaruglið á Austurvelli. Það er einfaldlega ekki nóg fylgi við hræsni og yfirdrepskap gamla tímans. Tími faríseanna er liðinn, þótt nokkrir signi sig og sveii í blogginu. Fólk er komið með upp í kok af bófum og bjánum ríkisstjórnar og þingflokka hennar. Fjöldinn sér, að þetta er andstyggilegt lið þjóðníðinga.
Æsið ekki fíkilinn

Fréttablaðið gerði okkur óleik með því að veifa brennivínsflösku framan í róna og segja áfengið vera guðaveig. Skoðanakönnun um vinsæla dreifingu á prentuðum seðlum hefur sömu áhrif á sannfærðan lýðskrumara. Hann fær kosningaskjálfta að sjá færi á að kaupa kosningar. Sigmundur Davíð fær stjörnur í augun. Auðvitað má undir engum kringumstæðum prenta hér froðuseðla til að framkalla annað hrun. Krónur eigenda þrotabúa bankanna eru bara froðukrónur, tekjudæmi í excel á móti skuldadæmi í excel. Froðukrónur nýtast bara til að lækka hrunskuldir. Að segja fíklum eitthvað annað er ávísun á vandræði. Einkum ef fíkillinn er valdamikill.
Sáttir við kúgun

Meira en átta áratugir eru síðan Halldór Laxness gaf þjóðrembdum afkomendum víkinga þessa hárnákvæmu einkunn: „Það er álitið að fáar þjóðir hafi þolað kúgun og yfirgang af meiri kurteisi en Íslendingar. Um aldaraðir alt fram á þennan dag lifðu þeir í skilningsríkri sáttfýsi við kúgun, án þess að gera nokkru sinni tilraun til uppreistar. Eingri þjóð var byltingarhugtakið jafn hulið. Ævinlega voru Íslendingar reiðubúnir að kyssa þann vöndinn er sárast beit og trúa því að kaldrifjaðasti böðullinn væri sönnust hjálp þeirra og öruggast skjól.“ Ef Halldór bara vissi, að þrælslundin er enn magnaðri núna.

(Sjö töframenn. Ósigur ítalska loftflotans í Reykjavík 1933)
Rotnun stéttarfélaga

Hratt vex rotnun stéttarfélaga. Lífeyrissjóðir þeirra eru komnir í samstarf við Heiðar Má Guðjónsson fjárglæframann um Framtakssjóð. Hann á að fá tíu milljarða startfé af eigum lífeyrisþega. Áður voru sjóðirnir komnir í sæng með umdeildu sjúkrahóteli Ásdísar Höllu Bragadóttur í kvartmilljarðs villunni. Á sama tíma halda sjóðirnir ekki uppi verðgildi á greiðslum til lífeyrisþega. Félögin eru orðin svo samansúrruð einkavinavæðingunni, að þau glata tilfinningu fyrir hag félagsmanna. Í vor lögðu þau fram hlægilega lágar kröfur og gerðu handónýtan samning um óverðtryggð laun. Eins og svefngengill horfði Sigurður Bessason bara brostnum augum í tökuvélar sjónvarps.
Flissandi kontóristinn

Steingrímur Ari Arason flissaði undirfurðulega í Kastljósi. Gat ekki útskýrt, hvers vegna Sjúkratryggingar Íslands halda verndarhendi yfir Sinnum. Lýsingar á skorti á hreinlæti og friðsæld á sjúkrahóteli þess skera í merg og bein. Hann virðist ákveðinn í að vernda einkavinavæðingu í þágu Ásdísar Höllu Bragadóttur. Hún kaupir sér kvartmilljarðs villu fyrir ríkispeninga, sem betur væri varið á vegum Landspítalans. Eftir Kastljósið eru augu fólks að opnast. Það sér, að ríkisstjórnin er að rústa heilsu fólks í þágu einkavina sinna á borð við Ásdísi Höllu. Sinnuleysi Kristjáns Þórs Júlíussonar ráðherra er hornsteinn atlögunnar.
„Vér mótmælum öll“

Flest árin hefur sautjándi júní verið hvimleiðasti dagur ársins. Þjóðrembingar þenja sig á torgum og ljúga um ágæti forveranna. Pabbar kaupa blöðrur og börnin éta heimsins verstu pylsur. Lúðrasveitir þramma út úr takti. Sú breyting varð árið 2009, að stjórnarfari var mótmælt og gert hróp að forsætisráðherra. Nú á aftur að lífga upp á daginn og nota hann til að láta valdastéttina heyra það. Frábært er, ef í vana kemst að nota daginn til að gera eitthvað, sem skiptir máli. Sérstaklega ef það til hátíðarbrigða reitir þjóðrembingana til reiði. Einkunnarorð dagsins minna á Jón Sigurðsson og segja: „Ríkisstjórnin burt – vér mótmælum öll.“
Brennuvargur yppir öxlum

Í gær höfðu Landspítalanum borizt 42 uppsagnir hjúkrunarfræðinga og 21 uppsögn geislafræðinga. Þar er hálf hjarta- og lungnaskurðdeildin. Öll gjörgæzludeildin í Fossvogi er á leiðinni út. Fleiri uppsagnir munu berast fyrir mánaðamótin. Þetta eru rústirnar, er Kristján Þór Júlíusson heilsuráðherra yppir öxlum yfir. Hann hristir sig svo á alþingi og vísar vandanum til stjórnenda Landsspítalans. Brennuvarginum sjálfum kemur auðvitað þessi bruni ekkert við. Er bara hryggur út af sjúklingunum, guð blessi þá. Kristján Þór er fulltrúi grimmdarstefnu á ofstækiskantinum. Hyggst rústa Landspítalanum til að rýma fyrir einkarekstri.
Hagspeki loddarans

„Án íslensku krónunnar hefði ekki verið hægt að afnema gjaldeyrishöft með þeim hætti sem gert var.“ „Þó að hún hafi verið rót vandans, þá er hún líka stór hluti af lausninni.“ Spekin er höfð eftir hagfræðingum Sigmundar Davíðs, þeim Benedikt Gíslasyni og Sigurði Hannessyni. Krónan er semsagt frábær, því að hún leysti vandann, sem hún skóp! Slík rökfræði þekkist aðeins í Framsókn. Að auki er tvennt athugavert. „Lausnin“ fólst í, að allri súpunni var slengt á herðar almennings með gengislækkun upp á 30% kjararýrnun. Semsagt ekki lausn fyrir almenning. Í öðru lagi hafa höftin ekki enn verið afnumin, þau voru hert núna á flotta fundinum í Hörpu.
Mengun fjölmiðla

Eftir aldamót hafa skilin dofnað milli ritstjórnarefnis og auglýsinga. Kostun fór að tíðkast í sjónvarpsþáttum, svo og staðsetningar söluvöru í sjónvarpssal. Hafin er bein sala á ritstjórnarefni, svokallað plögg, samanber auglýsingu MS á Stöð 2. Í framhaldinu er þar boðað aukið plögg. Í Fréttablaðinu er miðja blaðs oftast lögð undir efni með einhliða áróðri fyrir vöru og þjónustu. Til dæmis er þar stöðugt lof um alls kyns kínalífselixíra, fæðubótarefni og galdrakrem. Allt stríðir þetta gegn fyrri verklagsreglum í blaðamennsku. Við erum á hraðri leið til ástands, þar sem efni fjölmiðla felst aðallega í illa dulbúnum auglýsingum.
Drukkin, veik eða andsetin

Fyrrverandi kjósendur Sjálfstæðis og Framsóknar frá 2013 bera ábyrgð á volæði þjóðarinnar. Aðeins fimm árum eftir hrun völdu tugþúsundir kjósenda að binda trúss sitt við bófa og bjána. Samkvæmt skoðanakönnunum hafa þessar tugþúsundir núna séð að sér. En það nægir ekki að krossa sig í leyni. Hvort sem þetta fólk var drukkið, fárveikt eða andsetið árið 2013, þá ber það prívat og persónulega ábyrgð á lönguvitleysu ríkisstjórnarinnar árið 2015. Ábyrgð á fátækt hálfrar þjóðarinnar. Ábyrgð á flótta þúsunda í öryggi og hálaun norðurlandanna. Ábyrgð á innleiðingu stjórnarfars gerræðis, þjófræðis og auðræðis í stað lýðræðis.
Smánarsamningar renna út

Orkuverð til stóriðju er hér á landi með því lægsta í heimi. Svipað og í þeim þriðja heims löndum, þar sem sjálfstæðis- og framsóknarpólitíkusar staðarins lifa á mútum auðhringa. Verðið hér er 20 dollarar á megawattstundina. Sem betur fer byrja smánarsamningarnir að renna út árið 2019, eftir fjögur ár. Mikilvægt er að koma því á framfæri á heimsvísu, að orkan verði boðin út og að núverandi bræðslur fái þar engan forgang. Gefa þarf hæstbjóðandi lysthafendum góðan tíma til að koma sér fyrir í tæka tíð fyrir árið 2019. Tími tombóluprísa á raforku er liðinn og nú er kominn tími til að þjóðin fái auðlindarentuna í sinn hlut.
Vantraust á hagfræðingum

Þeim fækkar, sem vilja taka tölur hagfræðinga fram yfir sýnilegan veruleika. Enda eru tölurnar meira eða minna ímyndaðar. Byggja á vísvitandi rangri notkun hugtaka, vísvitandi vali grunnpunkta og villtri extrapólun. Tölurnar byggjast á trúarbragðakerfum, þar sem spámenn koma og fara. Dæmi eru tölur um jöfnuð í samfélaginu. Þótt vaxandi ójöfnuður eigna sé vel sýnilegur, kjósa hagfræðingar ímyndaðar talnarunur. Þótt versnandi lífskjör og fátækt láglaunafólks séu vel sýnileg atriði, kjósa hagfræðingar ímyndaðar talnarunur. Þótt gjaldeyrishöftin séu sýnilega vaxandi, kjósa hagfræðingar að kalla það losun gjaldeyrishafta. Þótt hrun krónunnar hafi sýnilega flutt byrðar hrunsins yfir á almenning, kjósa tveir brenglaðir hagfræðingar að segja krónuna hafa verið sjálfa lausn vandans.
Tví-, fjór- og fimmflokkur

Munur er á fjórflokki, fimmflokki og tvíflokki. Allir eru þeir þjóðarböl, en ekki allir jafn róttækt. Tvíflokkur ríkisstjórnarinnar er hreinn bófaflokkur. Er ógeð, sem með gerræði reynir að breyta lýðræði í auðræði. Fjórflokkurinn er ekki bófaflokkur, en gagnslaus í ríkisstjórn. Þar svíkur hann brýnustu loforð sín svo sem auðlindarentu og stjórnarskrá fólksins. Í stjórnarandstöðu er hann aftur á móti brúklegur. Fimmflokkurinn er svo raunar sama og fjórflokkurinn, svíkur á örlagastundu, þegar kemur að árekstrum almanna- og sérhagsmuna. Eini flokkurinn utan þjóðarböls tví-, fjór og fimmflokksins er flokkur pírata.
Starfsfólk flýr spítalann

Í fyrramálið mun rúmlega helmingur hjúkrunarfræðinga hjarta- og lungnadeildar Landspítalans segja upp störfum. Á mörgum öðrum deildum munu hjúkrunarfræðingar líka segja upp. Þung reiði er í garð ríkisstjórnarinnar og meirihluta hennar á þingi vegna nýrra laga gegn verkfallinu. Þessir pólitíkusar hafa gengið fram af hjúkrunarfræðingum og tæknilegum sérfræðingum spítalans. Allir geta léttilega fengið vinnu í Noregi á tvöföldu kaupi. Stjórnin hóf herferð gegn ríkisrekstri spítalans til að rýma fyrir einkarekstri að bandarískum hætti. Sú blóðuga aðför Sigmundar og Bjarna að heilsu þjóðarinnar er núna að springa í andlit okkar. En bófunum er alveg sama.
Borg lundabúðanna

Í miðbæ Reykjavíkur tekur einn niðurrigndur plast-hvítabjörn við af öðrum til að gleðja túrista. Samt má fárveikur hvítabjörn ekki sjást í útskerjum án þess að blóðþyrst lögga æði á vettvang með morðvopn. Inn á milli eru lundabúðir, er selja plastlíki af nær útdauðum fugli. Kvosin er seld sem leifar víkingaþorps, þótt hér hafi aldrei verið víkingar. Firringuna drekka túristar í sig, þegar þeir hafa farið í skítugt Bláa lónið. Þar sem ég þyrði aldrei að útbía mig. Rútur stunda vinsælan utanvegaakstur afturábak fyrir túrista í Þingholtunum. Þeir flykkjast í byggðir huldufólks. Við erum fljót að fatta, að firring selur bezt.
Ótrúlega vitgrannir

Flestir ráðherrarnir eru ótrúlega vitgrannir. Frægust Ragnheiður Elín riðlaðist í tvö ár á náttúrupassa, sem allir fyrirlíta. Mest er hlegið að Illuga í Orku, sem bannar tónlistarfræðslu utan 101. Gunnar Bragi er loks hættur dulmálsbréfum til Bruxelles og sakar hjúkkur um að kjósa rangt, sakar þingmenn um að skorta kjark til að hjóla í þær. Eygló gerir ekkert, en hyggst byrja að hugsa á næsta ári. Sigurður Ingi reyndi án árangurs að skáka kontórum út og suður og gefa kvótagreifum makríl. Kristján Þór stútaði Landspítalanum. Fólk skildi, að Hanna Birna var ógeð, þegar hún hékk heilt ár á fingurgómunum í ráðuneytinu. Bjarni titrar af hræðslu við reiði Davíðs. Sigmundur Davíð er svo ruglaða drottningin hjá Lísu í Undralandi, hann er einsdæmi í heiminum.
Verksmiðjubeyglaðir

Bílaframleiðendur flestir eru farnir að framleiða verksmiðjubeyglaða bíla. Að fyrirmynd gallabuxnagerða, sem rífa og tæta buxurnar áður en þær eru settar á markað. Til mikillar fyrirmyndar. Ekki er lengur hægt að sjá, hvort bílar eru beyglaðir af ásettu ráði í verksmiðju eða af völdum síðari árekstra. Sparar boddíviðgerðir, sem kosta mikið fé. Ýmsar fleiri nýjungar eru í nýlegum bílum. Til dæmis er ljósadýrðin þanin út, einkum að aftan. Víða eru heilar jólaseríur í ljóma. Gerir umferðina mun fjörlegri. Sýnir, að framleiðendur hafa puttann á hagsmunum og pyngju kaupendanna. Auka verðgildi vörunnar fyrir engan pening.
Biblíusögur hagfræðinnar

Margir hagfræðingar ímynda sér, að tilgátur séu vísindi. Telja peninga vera upphaf og enda alls. Bjáni með excel getur extrapólað verð hálendisins í 80 milljarða króna. Hagfræði notar brenglaðar forsendur, til dæmis að viðskiptavelta mæli hagvöxt. Margir hagfræðingar nota löngu úreltar tilgátur á borð við brauðmolahagfræði, sem reynzt hefur marklaus. Þeir trúa enn á frjálsan markað, þótt hann sé ófrjáls með öllu. Um hagfræðinga má segja það sama og um predikara: Sá, sem lýgur að sjálfum sér, verður ófær um að greina sannleikann, hvorki hjá sjálfum sér né neinum öðrum. Hagfræði er hliðstæð bókstafstrú, órafjarri veruleikanum.
Bófar Bilderberg funda

Bófar Bilderberg halda þessa dagana árlegan leynifund á hótelinu Interalpen í Austurríki. Kunnustu bófar heims eru mættir. Svo sem Douglas Flint, forstjóri mesta glæpabanka heims, HSBC, margdæmdur fyrir svindl „beyond shame“ að mati Guardian. Þar er brottrekinn forstjóri CIA, David Petraeus. Henry Kissinger stríðsglæpamaður er mættur. Og svo framvegis. Stofnandi Bilderberg er Bernhard prins af Hollandi, einn mesti mútuþegi heims, frægur af Lockheed og Northrop. Á Bilderberg-fundum eru í leyni skipulögð samsæri á borð við TISA gegn lýðræði, fullveldi og gegnsæi vesturlanda. Engir Íslendingar eru mættir. Sem betur fer.
Rétthugsandi fólkið

Forsjárhyggjufólk hneykslast á fólki með jaðarskoðanir. Telur ekki þolandi, að jaðarfólk hafi aðrar skoðanir en rétthugsandi fólk. Slík forsjárhyggja er víðtæk á Norðurlöndum. Hér gætir hennar líka í atvinnuofsóknum á vegum hreppa. Á Akureyri var Snorri í Betel ofsóttur af rétthugsandi fólki fyrir rangar predikanir á trúarsamkomum. Var rekinn úr kennarastarfi, en Akureyri tapaði svo málaferlunum með glæsibrag. Nú hefur rétthugsandi fræðslunefndarmaður í Garðabæ lagt til, að Páll Vilhjálmsson verði rekinn úr kennarastarfi fyrir rangt blogg. Samkomur og blogg koma skólum ekki neitt við. Lækkum hinn rétthugsandi rosta.